ಭಾವೈಕ್ಯತೆ ಇದ್ದಲ್ಲಿ ಅಭಿವೃದ್ಧಿ ಸಾಧ್ಯ : ಡಾ.ಪಿ.ಶಿವಲಿಂಗಪ್ಪ ಚಿತ್ರದುರ್ಗ :ಯಾವ ರಾಷ್ಟ್ರದಲ್ಲಿ ರಾಷ್ಟ್ರೀಯ ಭಾವೈಕ್ಯತೆ ಇರುತ್ತದೆಯೋ ಅಲ್ಲಿ ಅಭಿವೃದ್ಧಿ ಇರುತ್ತದೆ ಎಂದು ಪ್ರಾಂಶುಪಾಲ ಡಾ.ಪಿ.ಶಿವಲಿಂಗಪ್ಪ ಹೇಳಿದರು. ನಗರದ ಎಸ್.ಜೆ.ಎಂ. ಕಲಾ ಮತ್ತು ವಾಣಿಜ್ಯ ಕಾಲೇಜಿನಲ್ಲಿ ಹಮ್ಮಿಕೊಂಡಿದ್ದ ರಾಷ್ಟ್ರೀಯ ಐಕ್ಯತಾ ಸಪ್ತಾಹ ಕಾರ್ಯಕ್ರಮದಲ್ಲಿ ಭಾಗವಹಿಸಿ ಮಾತನಾಡಿದರು. ನಾವು ನಮ್ಮವರು ಎಂಬ ಮನೋಭಾವ ನಮಗಿರಬೇಕು. ವಿಶಾಲ ದೃಷ್ಟಿಕೋನ ಇಂದಿನ ಅಗತ್ಯ. ಭಾರತೀಯ ಸಮಾಜ ನೋಡಿದಾಗ ಪ್ರಪಂಚದಲ್ಲಿ ಎಲ್ಲಿಯೂ ಕಂಡರಿಯದ ಜಾತಿ ವ್ಯವಸ್ಥೆ, ಧರ್ಮವ್ಯವಸ್ಥೆ ಭಾರತದಲ್ಲಿದೆ ಎಂದರು. ಯಾವುದೇ ಧರ್ಮದವರಾಗಲಿ ನಾವು ಭಾರತೀಯರು ನಾವೆಲ್ಲ ಒಂದೇ ಎನ್ನಬೇಕು. ಎಲ್ಲ ಧರ್ಮ, ಭಾಷೆಗಳಲ್ಲು ಸಾಮ್ಯತೆ ಇದೆ. ಸಂಕುಚಿತ ಮನಸ್ಥಿತಿ ಬಿಡಬೇಕು. ನಾವು ಅಭಿವೃದ್ಧಿಯಾದರೆ ಸಮಾಜ, ಸಮಾಜದಿಂದ ರಾಷ್ಟ್ರ ಅಭಿವೃದ್ಧಿಯಾಗುತ್ತದೆ ಎಂದರು. ಐಕ್ಯುಎಸಿ ಕೋಆರ್ಡಿನೇಟರ್ ಎನ್.ಚಲುವರಾಜು ಮಾತನಾಡಿ, ಭಾರತ ದೊಡ್ಡ ಜನಸಂಖ್ಯೆ ಹೊಂದಿರುವ ಪ್ರಜಾಪ್ರಭುತ್ವ ರಾಷ್ಟ್ರ. ನಾವು ಐಕ್ಯತೆಯನ್ನು ಕಾಪಾಡಿಕೊಳ್ಳಬೇಕು ಎಂದು ಹೇಳಿದರು. ಉಪನ್ಯಾಸಕ ಎಲ್.ರಾಜನಾಯ್ಕ ಮಾತನಾಡಿ, ನಮ್ಮಲ್ಲಿ ಸ್ವತಿಷ್ಠೆಗಳು ಕೆಲಸ ಮಾಡುವುದರಿಂದ ರಾಷ್ಟ್ರ ಕಟ್ಟಲು ಸಾಧ್ಯವಾಗುತ್ತಿಲ್ಲ. ದೇಶವನ್ನು ಕಟ್ಟುವ ಜವಾಬ್ದಾರಿ ಯುವಸಮೂಹದ ಮೇಲಿದೆ ಎಂದರು. ವಿದ್ಯಾರ್ಥಿಗಳಾದ ನಿಲುಫತ್, ಜಾಸ್ಮೀನ್ತಾಜ್ ಮಾತನಾಡಿದರು. ದೈಹಿಕ ಶಿಕ್ಷಣ ನಿರ್ದೇಶಕ ಮಕ್ಸೂದ್ ಅಹಮದ್ ಇದ್ದರು.